Ĩ na tä kua tä,
Simão Pedro a,
Jesus a kai a hua sinomoti wi ĩ ai tä,
Jesus a na ĩ na kilii töpö nokalolö nö,
Teusö a täpä totio wi ĩ pata tä hai ĩ sai a na töpö walokö tasoma.
Töpö waloikitö nö,
Jesus a kai a hua sinomoti wi,
pata tänö ĩ a taö öpama kutenö,
pata tä sai pö sika na tä hokale ha,
ĩ ha Jesus a kai lisipo tä,
Jesus a kai a hua sinomoti wi ĩ a lisia tikilia naipasoma.
Sai a päka holeo pa Pedro a öpa haitioma.
Jesus a kai a hua sinomoti wi,
pata tänö ĩ a taö öpa noai,
ĩ a lisia sapa kotalo nö,
sai a päka holeo pa suö tä läapalo pole,
ĩ a na a hapalo nö,
õsimö hamö Pedro a kai lisia sapa nömöpasolöma.
A kai lisipo pia tä,
sai a päka holeo pa suö tä läapalo pole,
Pedro a na ĩ aiki,
‑Jesus wa kai a hua sinomoti wi wa hãtowö?
‑ ĩ na a kuu ha,
‑Ma.
Ĩ sa pasi mai kitä‑ Pedro a kuu hö̃töoma.
Ĩ na tä kua tä,
töpö pewö wati ipö salo,
ĩ tä sai na töpö kalipalo sinomo wi ĩ töpö,
töpö läapalo sinomo wi ĩ töpö,
ĩ na töpö kui töpönö koa taka thakö nö,
ĩ taka kasö na töpö öpa sototoiki nö,
töpö pomopaloma.
Ĩ ha Pedro a öpa tikilia naiki nö,
a pomo naioma.
Ĩ na tä kua tä,
Teusö a täpä totio wi,
ĩ pata tänö Jesus a hapalama nö,
‑Kawa kai a hua sinomoti wi,
wi na ĩ töpö kua totioö?
Wa ta wäsä sinomo wi,
wi na ĩ ta kua totia?
‑ a kuuma.
A kuu ha,
‑Hoka apa pa ĩ töpö pewö na sa ta wäsä sinomoti thali.
Juteu töpö kokamo sinomo wi,
ĩ a sai na sa ta wäsätii,
Teusömo wi a sai ha sa ta wäsätii,
ĩ na sa ta wäsä kuati thali.
Sa ta wäsä hãtomo maa thaliö!
Önö kutenö,
wi na wa pi kuu salo,
kawanö sa huama kule?
Sa ta wäsäti ha,
töpö sömöka taa pasitio noai,
ĩ wa töpö huama mi salo.
Sa ta wäsätipili,
ĩ töpönö ĩ ta taö waikile kitä‑ Jesus a kuuma.
Ĩ na Jesus a kuu ha,
töpö läapaloti wi,
ĩ ha ĩ töpö öpa sototole,
ĩ ai tänö Jesus a moikömö na tä tĩathoa soatakö nö,
‑Teusö a täpä totio wi,
ĩ pata tä na,
ĩ na wa kuu kili maapa wi‑ ĩ na a kuu ha,
Jesus aiki hö̃töwö,
‑“Jesus a hapalo wanisala hãto alu kule” wa pi kuu salo,
hi töpö öpa sototole,
ĩ töpö pewö na ĩ ta kateha totioö!
Sa kuuhe,
ĩ pitili ta maaki,
wi na wa pi kuu salo,
sa sä ke?
‑ ĩ na Jesus a kuuma.
Ĩ na Jesus a kuuma,
Teusö a täpä totio wi,
ĩ pata tä Kaipasö a na Anásö a patanö Jesus a õkama simöpalöma.
Ĩ na tä kua tä,
Simão Pedro a öpatiki nö,
a pomoti tä,
‑Jesus a kai a hua sinomoti wi,
ĩ wa hãtowö?
‑ töpö kuu ha,
‑Ma.
Ĩ sa pasi mai kitä‑ Pedro a kuu hö̃töoma.
A kuu ha,
Teusö a täpä totio wi ĩ pata tä na töpö kalipalo sinomo wi,
Pedro anö ĩ ai tä sömöka wani pasopalö noai,
ĩ a wani na,
‑Ipa ai tä‑ a kuuto wi,
ĩ aiki,
‑Ki hikali a na Jesus a na wa huu naio hãto kipili?
‑ a kuu ha,
‑Naiö!
‑ Pedro a kuu kõoma.
Ĩ tä soatawö kalaka a komöa soatasoma.